钦定古今图书集成/历象汇编/岁功典/第085卷 > 《礼记》 > 月令
## 钦定古今图书集成/历象汇编/岁功典/第085卷 > 《礼记》 > 月令

仲冬之月，日在斗，昏东辟中，旦轸中，其日壬癸，其帝
颛顼，其神元冥，其虫介，其音羽，律中黄锺，其数六，其
味咸，其臭朽，其祀行，祭先肾。

〈陈注〉斗在丑，星纪之次也，黄锺子律，长九寸。

冰益壮，地始坼，鹖旦不鸣，虎始交。

〈陈注〉此记“子月”之候。

天子居元堂太庙，乘元路，驾铁骊，载元旗，衣黑衣，服
元玉，食黍与彘，其器闳以奄。

〈陈注〉“元堂”，太庙北堂，当太室也

〈陈注〉誓戒六军之士以战陈，当厉必死之志也。

命有司曰：“土事毋作，慎毋发盖，毋发室屋，及起大众，
以固而闭。”地气沮泄，是谓发天地之房，诸蛰则死，民
必疾疫，又随以丧，命之曰“畅月。”

〈陈注〉顺闭藏之令，以安伏蛰之性也。“沮”者，坏散之义。畅，充也。言所以不可发泄者，以此月万物皆充实于内故也。朱氏谓“阳久屈而后伸，故云畅月。”未知孰是。

是月也，命奄尹，申宫令，审门闾，谨房室，必重闭。省妇
事毋得淫，虽有贵戚近习，毋有不禁。

〈陈注〉“重闭”，内外皆闭也。减省妇人之事务顺阴静也。淫，谓女功之过巧者。

乃命大酋，“秫稻必齐，麹糵必时，湛炽必洁，水泉必香，
陶器必良，火齐必得，兼用六物。大酋监之，毋有差贷。”

〈陈注〉大酋，酒官之长也。秫稻，酒材也；必齐，多寡中度也；必时，造制及时也。湛，渍而涤之也。炽，蒸炊也；必洁，无所污也；必香，无秽恶之气也；必良，无罅漏之失也；必得，适生熟之宜也。

天子命有司祈祀四海、大川、名源、渊泽、井泉。

〈陈注〉冬令方中，水德至盛，故为民祈而祀之也。

是月也，农有不收藏积聚者，马牛畜兽有放佚者，取
之不诘。

〈陈注〉罪在不收敛也。

山林薮泽，有能取蔬食田猎禽兽者，《野虞》教道之。其
有相侵夺者，罪之不赦。

〈陈注〉恶其不相共利也。

是月也，日短至，阴阳争，诸生荡。

〈陈注〉荡者，动也。

君子齐戒，处必掩身。身欲宁，去声色，禁耆欲，安形性，
事欲静，以待阴阳之所定。

〈陈注〉此皆与《夏至》同，而有“谨”之至者。彼言“止声色”而此言“去”，彼言“节耆欲”，而此言“禁。”盖仲夏之阴犹微，而此时之阴犹盛，阴微则盛阳未至于甚伤，阴盛则微阳当在于善保故也。

芸始生，荔挺出。蚯蚓结，麋角解，水泉动。

〈陈注〉此又言子月之候。十二月惟子、午之月。皆再记其候者，详于阴阳之萌也。

“日短至，则伐木取竹箭。”是月也，可以罢官之无事，去
器之无用者。

〈陈注〉阴盛则材成，故“伐而取之。”

涂阙廷门闾，筑囹圄，此以助天地之闭藏也。仲冬行
夏令，则其国乃旱，氛雾冥冥，雷乃发声。行秋令，则天
时雨汁，瓜瓠不成，国有大兵。行春令，则蝗虫为败，水
泉咸竭，民多疥疠。

〈陈注〉雨雪杂下曰“汁。”